CSA Steaua va juca în play-out-ul ligii secunde. Echipa lui Daniel Oprița a pierdut duelul cu CS Mioveni, scor 0-2, în etapa a 18-a din Liga 2. Cu o etapă rămasă din sezonul regulat, "militarii" nu mai au șanse matematice la calificarea între cele mai bune 6 echipe ale sezonului din al doilea eșalon.
CSA Steaua are un sezon sub așteptări. Aflat în imposibilitatea de a promova în SuperLiga, clubul deținut de Ministerul Apărării a ratat calificarea în play-off-ul ligii secunde. Este pentru prima oară de la promovarea în Liga 2, când CSA Steaua nu prinde play-off-ul.
CSA Steaua ocupă locul 10 în Liga 2, cu 25 de puncte în 18 partide. "Militarii" joacă în ultima rundă a sezonului regulat în Ghencea cu CS Tunari, însă nu mai pot prinde locurile de play-off. Gabi Balint, fostul mare atacant al Stelei, un susținător înverșunat al proiectului de la CSA Steaua, nu a putut trece cu vederea dezamăgirea produsă de echipa lui Daniel Oprița.
"Din păcate, Steaua anul ăsta nu ajunge în play-off. Sunt lucruri pe care nu le înțeleg, le-am mai exprimat, am văzut că și prietenul meu Lăcătuș le-a exprimat", și-a începutul discursul Gabi Balint.
Gabi Balint este convins că problema care dă peste cap planurile celor de la CSA Steaua este legată de imposibilitatea de a promova. Fostul mare atacant susține că primul pas al "roș-albaștrilor" ar trebui să fie obținerea dreptului de a urca pe prima scenă.
Ulterior, Gabi Balint și-a ascuțit discursul și a atacat clubul "roș-albaștru". "Problema e că acolo lucrurile se întâmplă invers, încearcă să facă echipă dar nu sunt organizați ca să intre în prima ligă.
Prima dată trebuie să se organizeze, să aibă acces din punct de vedere legal, iar apoi în funcție de asta să aducă jucători. Dacă clubul nu are drept de promovare, atunci ar trebui să se axeze pe tineret, să joace în liga în care poate face față, dacă nu va face față în Liga 2 cu tineret, atunci în Liga 3, nu contează.
Așa nu se mai poate, uită-te și tu acolo, au venit destui suporteri. Noi, din afară, vorbim. Nu avem niciun acces acolo, suntem alături de echipă.
Problema e la ei acolo, din păcate trece timpul și nu se întâmplă nimic. O să fie și la anul, probabil, la fel. Pe Oprița îl înțeleg, e antrenor, vrea o carte de vizită, să aibă o echipă care să se califice cât mai sus în clasament", a declarat Gabi Balint, la TV Digi Sport.
Pe lângă CSA Steaua alte 7 echipe din liga secundă nu au drept de promovare pentru că reprezintă cluburi de drept public. Este vorba despre CSM Reșița, CSM Alexandria, CSC Șelimbăr, Corvinul Hunedoara, CS Tunari, CSM Slatina și CSC Dumbrăvița.